Kliem Lemuwel Kliem Lemuwel , sultan ta' Massa , li tgħallem mingħand ommu. X'se ngħidlek, ibni? X'se ngħidlek, bin ġufi? X'se ngħidlek, bin il-wegħdi tiegħi? Taħlix saħħtek man-nisa, tagħtix ħajtek lil dawk li jgħarrqu s-slaten. Ma jixraqx li s-slaten jixorbu l-inbid, u li l-mexxejja jieħdu xorb qawwi. Jekk ikunu xurbana, jinsew il-liġi, u jdawru l-ħaqq kontra kull imsejken. Ix-xorb qawwi hu għal min hu mdejjaq, u l-inbid għal min hu qalbu sewda. Jixrob u jinsa l-faqar tiegħu, u ma jiftakarx iżjed fl-hemm tiegħu. Iftaħ fommok għall-imbikkmin, biex taqbeż għal kull min hu msejken. Iftaħ fommok u agħmel ħaqq bis-sewwa, ħares id-drittijiet tal-fqir u l-imsejken. Il-mara għaqlija Mara ta' ħila min isibha? Tiswa ħafna aktar mill-ġawhar. Fuqha tistrieħ qalb żewġha, u dan żgur ikunlu ta' ġid. Riżq tajjeb iġġiblu, u mhux ħażin, il-jiem kollha ta' ħajjitha. Tfittex suf u ħjut tal-qoton, u taħdmu bil-qalb b'idejha. Bħal ġifen tal-merkanti , hi ġġib mill-bogħod ikilha. Tqum ikun għadu billejl, tħejji l-ikel għan-nies ta' darha, u x-xogħol lix-xebbiet tagħha. Titfa' għajnejha fuq għalqa, u tixtriha; bil-qligħ ta' idejha tħawwilha dwieli. Tħażżem ġenbejha bil-qawwa, u ssaħħaħ għax-xogħol dirgħajha. Tara r-riżq tax-xogħol tagħha; lanqas billejl ma titfi l-musbieħ tagħha . Tmidd idejha għall-magħżel, jaqbdu d-dussies idejha. Tiftaħ mal-fqir idejha, tmidd idejha lejn l-imsejken. Ma tibżax mis-silġ għan-nies ta' darha, għax kollha għandhom żewġt ilbiesi. Ħwejjiġha hi tagħmilhom; għażel fin u porpra lbiesha. Żewġha magħruf f'bieb il-belt, meta joqgħod mal-kbarat tal-pajjiż. Tinseġ drapp tal-għażel u tbigħu; u tagħti trieħi lill-merkanti. Tilbes bil-ġieħ u l-qawwa, tħares daħkana lejn il-ġejjieni . Kliem l-għerf għandha fuq fommha, kliem it-tjieba fuq ilsienha. Ħsiebha fit-tmexxija ta' darha, minn ħobż l-għażż ma tiekol qatt. Uliedha jqumu u hienja jsejħulha; u żewġha wkoll ifaħħarha u jgħidilha: "Ħafna nisa wrew ħila kbira imma inti lkoll għaddejthom." Qarrieqa l-ħlewwa tal-mara, fiergħa sbuħitha; mara li tibża' mill-Mulej ta' min ifaħħarha . Agħtuha mill-frott ta' xogħol idejha. Ħa jfaħħruha f'bibien il-belt l-għemejjel tagħha.